ועדת הכספים, כנסת 15, פרוטוקול מספר 279, 2001-06-25 10:00

יעקב ליצמן: אנחנו מדברים על הצעת חוק לתיקון פקודת מס הכנסה (תיקון מס' 127), התשס"א-2001.

יעקב ליצמן: אני מציע שאנחנו נבקש את ההתייחסות של המוסד לביטוח לאומי, שבישיבה האחרונה ביקשנו לזמן אותם.

לאה רוזנברג: אני לא כל-כך יודעת למה בדיוק אני צריכה להתייחס אבל אני אספר לכם מה קורה בעניין של ועדות רפואיות.

לאה רוזנברג: בוועדת העבודה, הרווחה והבריאות חבר הכנסת טל הקים ועדת-משנה שבחנה את הנושא של הוצאת הוועדות הרפואיות מהביטוח הלאומי.

לאה רוזנברג: קביעה של דרגה רפואית לנפגע עבודה נעשית על-פי החוק שלנו על-ידי ועדה, שהיא גוף נפרד מהביטוח הלאומי, אלא שהוועדות יושבות בתוך המוסד לביטוח לאומי.

לאה רוזנברג: היתה על זה ביקורת מאוד גדולה לאורך שנים.

יעקב ליצמן: גם בשבוע שעבר היתה על כך ביקורת בוועדה.

לאה רוזנברג: יכול להיות.

לאה רוזנברג: בעקבות זה אמרו שכדאי להפריד פיסית את הוועדות, למרות שהן נפרדות וגופים מעין שיפוטיים ויש זכות ערעור בפני הוועדות האלה גם למוסד לביטוח לאומי וגם לנפגע.

לאה רוזנברג: הוחלט, למען שהצדק גם ייראה, להוציא את הוועדות מהפיקוח של שר העבודה והרווחה ולהעביר אותן למשרד הבריאות.

לאה רוזנברג: משרד הבריאות גם ימנה את הוועדות ופיסית הן יוצאו מהמוסד לביטוח לאומי למיקום פיסי אחר.

לאה רוזנברג: הוועדה הזאת, בראשות השופט גולדברג, לשעבר נשיא בית-הדין לעבודה, ישבה ואכן המסקנה של הוועדה היתה להמליץ להוציא את הוועדות הרפואיות פיסית מהביטוח הלאומי.

לאה רוזנברג: הוקמה ועדת-משנה לוועדה הזאת, שצריכה לבחון לאן, איך, מתי, איך בדיוק להעביר את זה, איך לדרג את זה.

לאה רוזנברג: זה הרי סיפור גדול.

יעקב ליצמן: זאת אומרת, הוועדה אמורה להחליט על העברת הוועדות הרפואיות ממשרד העבודה והרווחה למשרד הבריאות.

יעקב ליצמן: האם אכן זה הועבר?

לאה רוזנברג: לא.

לאה רוזנברג: יש צוות משנה שמגבש המלצות ממש בימים אלה: איך לעשות את זה, איך השר יסמיך את הוועדות.

לאה רוזנברג: עד עכשיו שר העבודה והרווחה היה עושה את זה ורוצים להעביר את זה לפתחו של משרד הבריאות.

לאה רוזנברג: אנחנו נמצאים בתוך ההליך הזה.

לאה רוזנברג: המסקנה החד-משמעית של הוועדה היתה אכן להמליץ להוציא את זה מחוץ לביטוח הלאומי.

לאה רוזנברג: זה המצב בו העניין עומד כרגע.

לאה רוזנברג: כיוון שמכוח חוק הביטוח הלאומי הוועדה שרלוונטית לעניין היא ועדת העבודה, הרווחה והבריאות, שם התחיל כל ההליך ומשם זה ימשיך.

לאה רוזנברג: הנייר שקיבלתי מדבר על סעיף אחד בלבד.

לאה רוזנברג: כיוון שבתקנות מס הכנסה חסרה ערכאת ערעור, ועדה רפואית לעררים, הבנתי שהיתה פה המלצה לקבוע ערכאה כזאת.

לאה רוזנברג: נדמה לי שיש מחלוקת האם לעשות את זה בבית-הדין לעבודה או בבית-המשפט המחוזי.

יעקב ליצמן: זה לא קשור לוועדת הכספים.

יעקב ליצמן: קודם כל תאמרי מה נוגע אלינו.

יעקב ליצמן: זאת אומרת, אם הוועדה תחליט שמעבירים את זה למשרד הבריאות אז מבחינתכם זה בסדר?

יעקב ליצמן: הכל אותו דבר, לכן אין לי בעיה עם הבקשה.

יעקב ליצמן: צריך לברך על זה.

חיים דוקלר: לכן אולי לא כדאי לקשור את התיקון הזה לכל השינוי המבני.

חיים דוקלר: אלה שני נושאים נפרדים.

לאה רוזנברג: אני מבינה שהסעיף העומד לדיון - אני שואלת שוב האם אני מבינה נכון - הוא הסעיף של הסמכות לערעור, בית-המשפט לערכאות.

ויצמן שירי: תקראי את הסעיף.

ויצמן שירי: אי אפשר לבוא לוועדה בלי לעשות שיעורי בית.

יעקב ליצמן: אני חייב לגבות אותה.

יעקב ליצמן: הדיון כאן היה על משהו אחר, על מה שאנחנו דיברנו.

יעקב ליצמן: עכשיו יש לנו עוד ויכוח לגבי עצם הערעור.

יעקב ליצמן: אני מבין שזה בין הפרקליטות לבין משרד המשפטים.

יעקב ליצמן: אולי נשמע קודם את נציגי משרד המשפטים.

חיים דוקלר: אנחנו באים לפה עם הצעת החוק כאשר אני מבין שברקע היו גם מחשבות לגבי הניתוק, כפי שאמרה עו"ד רוזנברג מהביטוח הלאומי.

חיים דוקלר: אם באמת הדברים הולכים בכיוון על-פי רוח הוועדה אז אני מציע לתת לאותה ועדת-משנה להתקדם, בתקווה שהם יתקדמו מהר, ומצד שני לא לקשור את זה לתיקון הזה.

חיים דוקלר: אנחנו צריכים להציג לבג"ץ שאנחנו באמת תיקנו את החקיקה ואיפשרנו ערכאת ערעור בפני בית-המשפט המחוזי.

חיים דוקלר: בואו לא נחבר את זה, אחרת נסתבך.

ויצמן שירי: סוף-סוף מס הכנסה בא ומנסה לקצר ביורוקרטיה.

שרון גלעד: זה לא ברמה של מחלוקת.

שרון גלעד: זה יותר ברמה שאנחנו רוצים לבחון משהו.

שרון גלעד: ביום חמישי היתה פנייה בעל-פה ואתמול בשעה 4:41 קיבלנו פנייה בכתב מנשיא בית-הדין לעבודה, שביקש מאיתנו לשקול ולבדוק האם בית-המשפט המחוזי הוא באמת הערכאה המתאימה להקשר הזה.

יעקב ליצמן: הוא לא רוצה שיוציאו לו את זה מהידיים.

חיים דוקלר: זה לא קיים היום בשום מקום.

שרון גלעד: בעקרון כאשר קובעים ערעורים בענייני מיסים אנחנו ישר הולכים על בית-המשפט המחוזי כי לשם הולכים כל ענייני המיסים.

שרון גלעד: כשאנחנו כתבנו "בית-המשפט המחוזי" זה משום שראינו את זה כענין של מיסים.

שרון גלעד: לא חשבנו על רעיון אחר.

יעקב ליצמן: למה לא תיאמתם את זה?

יעקב ליצמן: האם ביניכם יש הסכמה?

יעל ייטב: היתה בינינו הסכמה שזה בית-המשפט המחוזי.

יעל ייטב: עכשיו היתה פנייה מנשיא בית-הדין לעבודה שביקש מאיתנו לשקול פעם נוספת, ואת זה עוד לא הספקנו לעשות.

ויצמן שירי: אנחנו יודעים שבית-המשפט המחוזי עמוס מכאן ועד להודעה חדשה ובבתי-הדין לעבודה זה אחרת לגמרי.

ויצמן שירי: אתם מנסים מצד אחד לקצר את הביורוקרטיה.

ויצמן שירי: מצד שני אנחנו צריכים לקצר את התהליך.

ויצמן שירי: בית-דין לעבודה בעניין הזה ייתן תשובה הרבה יותר מהירה מאשר בית-המשפט המחוזי.

חיים דוקלר: היום יש עומס בבתי-המשפט המחוזיים אך יתכן שמחר לא יהיה שם עומס.

ויצמן שירי: אשרי המאמין.

חיים דוקלר: במהות גם הטיפול בנכים קשור לשומת מס הכנסה.

חיים דוקלר: יכול מאוד להיות שסוגיות של נכות תהיינה קשורות לסוגיות אחרות של מס הכנסה.

חיים דוקלר: בכל הנושא של הערעורים לגבי מס הכנסה, על-פי הפקודה, מטפל בית-המשפט המחוזי.

חיים דוקלר: לכן יכול להיות פה באמת חוסר התאמה וחוסר סימטריה, שהנושא של הנכות וההשלכות למס הכנסה יטופלו בבית-הדין לעבודה ואילו סוגיות אחרות של אותו נישום, שקשורות לנושא של הנכות, יטופלו בבית-המשפט המחוזי.

חיים דוקלר: לכן באופן טבעי לדעתנו כל הטיפול, כמו כל נושא המיסים, צריך להידון בבית-המשפט המחוזי ולא להתחיל לפצל.

חיים דוקלר: אם נפצל אז דווקא יהיה כפל ביורוקרטיה.

שרון גלעד: כל מה שאמרתי, ונדמה לי שזה מוסכם על מס הכנסה, שאנחנו רוצים שבוע כדי לבדוק.

שרון גלעד: האם אתם מתנגדים שנבדוק?

מיכל דויטש: אבל שיצביעו.

מיכל דויטש: בבקשה להצביע.

שרון גלעד: אני מבקשת שזה עוד לא יועבר לקריאה שניה ושלישית לפני שאנחנו נבדוק את הענין הזה.

שרון גלעד: אני מבקשת שההצבעה לא תהיה בקשר לערכאה כי אנחנו רוצים לבחון את זה.

יעקב ליצמן: כששמעתם אתמול בשעה 4 אחר-הצהרים שיש בקשה וחשבתם לבקש שלא נצביע היום, הייתם צריכים לבקש דחייה של הדיון על הנושא הזה והייתי נותן לכם את זה מייד, ולא לעשות סתם דיון עקר.

יעקב ליצמן: זה הדבר הראשון.

יעקב ליצמן: דבר שני, ציפיתי מכם גם, על אף שכרגע יש הסכמה ביניכם על עצם החוק, שתבואו לכאן עם החלטה מוסכמת.

יעקב ליצמן: שלא יקרה שאחת תבקש דיון והשניה תבקש הצבעה.

שרון גלעד: אני חייבת לפנות להנהלת בתי-המשפט.

שרון גלעד: אני לא יכולה להביע דיעה לפני שאני פונה אליהם.

שרון גלעד: הרי יש החלטת ממשלה.

יעקב ליצמן: משעה 4 אחר-הצהרים אתמול היה מספיק זמן להודיע לוועדת הכספים שהיות שיש בקשה מבית-הדין לעבודה, לכן אתם מבקשים לדחות את הדיון.

יעקב ליצמן: היינו עושים את זה ברצון.

שרון גלעד: אני לא מתווכחת על כך שהייתי צריכה להודיע.

ויצמן שירי: אנחנו יכולים להצביע בהתניה, מתוך הבנה שאם לא יהיה שינוי מהותי בתוך שבוע התיקון הזה יעבור.

ויצמן שירי: אנחנו נצביע כעת ואני אגיש רביזיה שתעמוד בצד במשך שבוע ימים.

ויצמן שירי: במידה ותגיד שזה בסדר והם יקבלו את העניין, אני אוריד את הרביזיה ונגמר העניין.

ויצמן שירי: בשביל מה שייערך עוד דיון ועד פעם להביא את האנשים?

יעקב ליצמן: היות ויש לי כאן עוד נושא שהועלה בישיבה האחרונה, שנוגע לחוק רדיפת הנאצים, אני רוצה לעשות בירור בינתיים בימים האלה, עד שנביא את זה פעם נוספת.

יעקב ליצמן: זה קשור בעקיפין.

חיים דוקלר: אפשר שלא לחבר את זה.

יעקב ליצמן: אפשר לא ואפשר כן.

ויצמן שירי: אם הגשת רביזיה, זה אומר שדחית את ההחלטה בשבוע.

יעקב ליצמן: תן לי לעשות את הדיון על שני הדברים ביחד.

לאה רוזנברג: בעניין הממשק בין פקודת מס הכנסה והתקנות שאתם באים לתקן, כל העניין שלהן הוא קביעת דרגת נכות.

לאה רוזנברג: יושבים שם 3 רופאים שאין להם שום קשר לפקודת מס הכנסה.

לאה רוזנברג: כל מה שהוועדה עושה, היא קובעת אחוזי נכות רפואיים.

לאה רוזנברג: אם תיקח בית-משפט אחר זה עשוי להביא לפיצול של החלטות לגבי אותו אדם, מערכת הלכות שונה לגבי אותה מערכת עובדות שנבדקת.

לאה רוזנברג: לא שאני תומכת בקשה של השופט, אני רק רוצה שתדעו את העובדות.

לאה רוזנברג: בית-הדין פיתח מומחיות.

לאה רוזנברג: זאת המומחיות שלו: לבקר ועדות רפואיות שקובעות אחוזי נכות.

לאה רוזנברג: זה לא חשוב אם את אחוזי הנכות האלה צריכים לצורך ביטוח לאומי או לצורך פקודת מס הכנסה, אין לזה שום משמעות.

לאה רוזנברג: העניין הוא שיש כבר מערכת מאוד מסודרת ומאוד ממוסדת, שיודעת איך להתייחס לזה.

לאה רוזנברג: בית-המשפט המחוזי לא יודע איך לאכול את זה, זה יציר חדש בשבילו.

לאה רוזנברג: צריך לקחת את זה בחשבון.

לאה רוזנברג: דבר נוסף, צריך לערב את משרד המשפטים בפן של הביצוע.

לאה רוזנברג: כאשר זה הולך אצלנו במערכת הרגילה, באופן טבעי הפרקליטים שלנו מתעסקים בזה.

לאה רוזנברג: ברגע שזה עובר למערכת של בתי-המשפט, משרד המשפטים צריך לדעת שהוא לוקח את זה על עצמו מבחינת הייצוג בבית-המשפט.

לאה רוזנברג: זה הרבה יותר מסובך ממה שנראה על פניו.

לאה רוזנברג: זה לא רק שזה הולך למערכת אחרת.

לאה רוזנברג: זה דומינו.

יעל ייטב: ברור שלא אתם תייצגו בענייני מס הכנסה.

יעל ייטב: ברור שהפרקליטות תייצג.

יעל ייטב: אחת השאלות שהם רוצים לבדוק היא איפה נוח לפרקליטות יותר.

שרון גלעד: אנחנו רוצים לדבר עם הפרקליטות ולא לעשות את זה בלי לשאול אותם.

לאה רוזנברג: אז כיוונתי לדעת גדולים.

לאה רוזנברג: בעיקר חשוב לדעת שחבל שיהיו מערכות כפולות של הלכות משפטיות.

לאה רוזנברג: יש בית-משפט שהוא מוסמך וקובע כבר.

לאה רוזנברג: אני לא בטוחה שכדאי לקחת עוד מערכת אחת שתתייחס בדיוק לאותו חוק, לאותה ועדה.

חיים דוקלר: השאלה היא איפה באמת הגשר.

חיים דוקלר: נקודות ההשקה הן יותר רבות.

לאה רוזנברג: שוב אני אומרת, תחשוב על זה שמדובר ברופאים שכל תפקידם זה לקבוע אחוזי נכות.

לאה רוזנברג: ההשלכות על זה, שמתבררות בבית-המשפט המחוזי, אין להן שום קשר לתביעה עצמה.

חיים דוקלר: מחר תהיינה השלכות שקשורות לנושא המיסים, שבית-הדין לעבודה לא מכיר אותן אלא בית-המשפט המחוזי יותר בקיא בהן.

לאה רוזנברג: זה לא יכול להיות במסגרת של ועדת רופאים שצריכים לקבוע אחוזי נכות.

ויצמן שירי: דבר אחד בטוח, כל הוועדות האלה הן לא מדע מדוייק.

יעקב ליצמן: למה זה עלה רק ברגע האחרון?

לאה רוזנברג: אנחנו בכלל לא ידענו על כך.

לאה רוזנברג: לא קראו לנו.

לאה רוזנברג: עד הוועדה האחרונה בכלל לא היינו בסוד העניינים.

יעל ייטב: תיאמו את זה איתכם.

לאה רוזנברג: אנחנו התייחסנו לכל התיקונים, רק שנשאר דבר אחד ושכחתם לספר לנו שהוא עולה.

יעקב ליצמן: הייתם צריכים להביא את ההערות שלכם.

שרון גלעד: כל ההערות שלנו נמצאות אצלם.

שרון גלעד: אין ויכוח.

שרון גלעד: אנחנו בסך הכל רוצים לבדוק משהו, זה הכל.

יעקב ליצמן: אנחנו נדחה את ההצבעה במספר ימים.

יעקב ליצמן: (הישיבה הופסקה בין 10:23-10:30)

יעקב ליצמן: נעבור לנושא השני שעל סדר היום, לצווי תעריף המכס והפטורים ומס קניה על טובין (תיקונים מס' 57 ו-58), התשס"א-2001.

ישעיהו בן-יהונתן: אני מביא לכם כעת שני דברים פשוטים.

ישעיהו בן-יהונתן: בסך הכל הכוונה היא לייעל את המערכת.

ישעיהו בן-יהונתן: אין לזה שום השפעה על הכנסות.

ישעיהו בן-יהונתן: לאחרונה אנחנו בונים תעריף מכס חדש, יותר יפה, יותר משוכלל, יותר קריא, יותר שקוף.

ישעיהו בן-יהונתן: במסגרת הזאת אנחנו עוברים עכשיו על כל פרטי המכס שהם חסרי משמעות או שאפשר לאחד אותם.

ישעיהו בן-יהונתן: אם למשל פרטים א' ב' ו-ג' הם באותם שיעורי מכס, בשביל מה לעשות 3 פרטים, בואו נעשה מהם פרט אחד.

ישעיהו בן-יהונתן: אנחנו עוברים כעת על כל הסעיפים.

יעקב ליצמן: אתם הרי תבטלו ¾ מהסעיפים.

ישעיהו בן-יהונתן: אנחנו מבטלים הרבה מאוד.

ישעיהו בן-יהונתן: זה לא מגיע לכאן.

ישעיהו בן-יהונתן: מה שמגיע לכאן זה רק כשיש לזה השפעה על העלאת מס.

ישעיהו בן-יהונתן: לגבי הורדת מס אנחנו לא באים אליכם לאישור.

ישעיהו בן-יהונתן: אתם בעצם רוצים לשמור עלינו, שלא נעלה את המיסים.

יעקב ליצמן: למה לא, בעצם?

יעקב ליצמן: למה שלא תודיעו באמצעותנו לציבור שאתם רוצים גם לעזור?

ישעיהו בן-יהונתן: בסעיפים האלה במסגרת האיחודים יש מקרים של פרטי מכס שאין להם השפעה על הכנסות, שהם בלתי פעילים.

ישעיהו בן-יהונתן: אנחנו אומרים שעל הפרט הזה יש מס של 3.5%, אז אני מאחד אותו עם פרט אחד שעליו נגבים 5% מס.

ישעיהו בן-יהונתן: אין לזה בין כה וכה השלכה, בין כה לא מייבאים בפרט הזה, לכן אנחנו מרשים לעצמנו לאחד את השיעורים.

ישעיהו בן-יהונתן: מאחר ויש כאן העלאה פורמלית אז אנחנו באים לוועדת הכספים כדי לקבל את אישורה.

ישעיהו בן-יהונתן: כאן יש שני מוצרי קוסמטיקה.

ישעיהו בן-יהונתן: בטבלה מופיע סך כל ההכנסות שהיו לנו בשנה הקודמת בשני הפריטים שאנחנו כאילו מעלים אותם.

ישעיהו בן-יהונתן: בשנה הקודמת קיבלנו 2,000 שקל בסך הכל.

ישעיהו בן-יהונתן: כלומר, אין ייבוא בפרט הזה.

ויצמן שירי: אז תבטלו לגמרי את הפרט.

ישעיהו בן-יהונתן: זה בדיוק מה שאני עושה.

ישעיהו בן-יהונתן: אבל ברגע שאני מבטל אותו, הוא קופץ לקבוצה שיש עליה מס של 5%, למוצרי קוסמטיקה.

ויצמן שירי: מה שיעור המס שיש היום על הפריטים האלה?

ישעיהו בן-יהונתן: אפס.

ישעיהו בן-יהונתן: זה חסר משמעות.

ישעיהו בן-יהונתן: אני רוצה להעביר את זה עכשיו ל-5%.

ויצמן שירי: אתה רוצה להוריד סעיף אבל בד בבד אתה רוצה להכביד.

ישעיהו בן-יהונתן: אמרתי שאין ייבוא בפרט הזה.

ישעיהו בן-יהונתן: המוצר הזה הוא עפרונות לאחרי גילוח, למקרה שפניך נשרטו בעת הגילוח.

ויצמן שירי: למה אתם מגיעים למצב כזה שאתם נכסים לפרטי פרטים?

ויצמן שירי: במלים אחרות, אתה אומר שאם מחר בבוקר ימציאו איזה מוצר או ייצרו איזה מוצר חדש, אתה תכניס סעיף למוצר הספציפי הזה.

יעקב ליצמן: אם אין ייבוא, אז מה איכפת לך?

ויצמן שירי: אם אין ייבוא אז שיבטלו את הפריט.

ויצמן שירי: למה הם יורדים לרמה כזאת ולא באים ואומרים שכל מוצרי הקוסמטיקה באותה קטגוריה?

ויצמן שירי: הרי אנחנו יודעים שכאשר באים לשדה התעופה כולם לוקחים ומכניסים לכיסים ואף אחד לא בודק את זה.

ויצמן שירי: למה סתם להקשות על אנשים?

ישעיהו בן-יהונתן: אין לזה שום משמעות.

ישעיהו בן-יהונתן: זה יותר ממה שאתה חושב, משום שמה שקורה הוא שהיבואנים מייבאים את המוצר הזה יחד עם עוד 10 סוגים של מוצרים.

ויצמן שירי: למה אתם צריכים להיכנס למוצר ספציפי?

ויצמן שירי: תראה עד לאיזה רמה אתם נכנסים, של עפרון לאיפור לגבר.

ויצמן שירי: אם אתם נכנסים לכזה דבר אז אני כבר מתאר לעצמי את ספר התקנות של המוצרים שלכם, בטח יש בו מאות אלפי מוצרים.

ישעיהו בן-יהונתן: יש 10,000 מוצרים בסך הכל.

ויצמן שירי: יש 10,000 פריטים ואתה יורד לרמה של עפרון לפנים?

ויצמן שירי: למה שלא תבטלו את זה בכלל?

ויצמן שירי: אני מציע שתעשו flat, מה שנקרא, אותו שיעור מס לכל מוצרי הקוסמטיקה.

ישעיהו בן-יהונתן: זה בדיוק מה שאנחנו עושים עכשיו.

ישעיהו בן-יהונתן: קבענו 5% מס לכל מוצרי הקוסמטיקה.

יעקב ליצמן: מה זה פרט 5000/5 - פקקים, מכסים, כיפות ואמצעי סגירה אחרים?

ישעיהו בן-יהונתן: זה לא העלאה.

יעקב ליצמן: הצבעה על צו תעריף המכס והפטורים ומס קניה על טובין (תיקון מס' 57), התשס"א-2001 בעד - 2 אין מתנגדים אין נמנעים התיקון התקבל.

יעקב ליצמן: תיקון מס' 57 אושר פה אחד.

ישעיהו בן-יהונתן: תיקון מס' 58 יש פה שני סעיפים.

ישעיהו בן-יהונתן: יש לנו חגורות בטיחות שעליהן יש מס כמו על כל חלקי החילוף לרכב בגובה של 12%.

יעקב ליצמן: הגיע הזמן להוריד את זה.

ישעיהו בן-יהונתן: הורדנו את זה מ-30% ל-12%.

ישעיהו בן-יהונתן: אנחנו עושים את זה במסגרת מגבלות התקציב.

ישעיהו בן-יהונתן: רכב זה הרבה מאוד כסף.

ויצמן שירי: אני יודע שזה הרבה מאוד כסף.

ויצמן שירי: בגלל זה באנגליה רכב עולה חצי ממה שהוא עולה כאן.

ויצמן שירי: למה?

ויצמן שירי: אף אחד לא יודע.

יעקב ליצמן: הכלל חייב להיות שכל דבר שמבחינת החוק אתה מחייב אנשים לרכוש, למשל חגורות בטיחות, ואגב גם מזגנים ברכב, חייב להיות פטור ממס.

יעקב ליצמן: לדעתי כאשר אתה מחייב אדם לרכוש את זה, אתה חייב לתת לו גם פטור.

ויצמן שירי: היום לא מגיעות מכוניות חדשות בלי מזגנים.

ויצמן שירי: כמו כן בכל המכוניות הישנות מ-15 השנים האחרונות יש חגורות בטיחות.

ויצמן שירי: מה שיקרה, שאם הרכב עשה תאונה וצריך להחליף את חגורת הבטיחות, והיבואן מייבא חגורה בנפרד, שזה בשוליים, הוא ישלם מכס.

יעקב ליצמן: הוא לא צריך לשלם מכס על זה כי על-פי חוק הוא חייב להתקין חגורות בטיחות.

ויצמן שירי: עוד פעם נכנסים לחלק של החלק, לפרטי פרטים.

ישעיהו בן-יהונתן: זה בדיוק מה שאני בא עכשיו לעשות, לבטל את החלק שבחלק.

ויצמן שירי: אם אייבא חגורת בטיחות בנפרד - היום יש על זה מס של 12%.

ויצמן שירי: אני רוצה שאת זה תבטל.

ויצמן שירי: כמה חגורות בטיחות כאלה בכלל מיובאות?

ויצמן שירי: זה בשוליים שבשוליים.

ישעיהו בן-יהונתן: לא משנה.

ישעיהו בן-יהונתן: לא כך עובדים.

ישעיהו בן-יהונתן: אסביר לך למה אני לא יכול לבטל.

ישעיהו בן-יהונתן: אמרת קודם משפט מאוד נכון: הלכתם על קבוצה, כשכל הקבוצה אותו דבר.

ישעיהו בן-יהונתן: ולמה?

ישעיהו בן-יהונתן: אותו יבואן מביא רצועה, מביא אחר-כך מנוע, מביא עוד איזה אבזם מפה ואבזם משם.

ישעיהו בן-יהונתן: אני לא יכול להתעסק עם הדברים האלה ולבדוק כל דבר.

ישעיהו בן-יהונתן: כל חלקי החילוף לרכב - הכל 12%.

ישעיהו בן-יהונתן: אנחנו קובעים שיעור מס אחיד כדי לא להסתבך.

ויצמן שירי: בגלל זה מזייפים מוצרים כל הזמן, בגלל ה-12% האלה, שזה פער גדול, כיוון שרוצים לחסוך את זה.

ויצמן שירי: מביאים איזה מוצר שבמקום שיעלה 20 דולר, כשבתעודת היבואן מופיע 10 דולר, בשביל לחסוך את הפער מביאים על חשבון אותם אנשים שנוסעים והם לא יודעים עם מה הם נוסעים.

ויצמן שירי: אתה הרי יודע את זה.

ויצמן שירי: כל חלקי החילוף של המכוניות - זה הבלוף הכי גדול.

ויצמן שירי: אתה רואה פתאום מכוניות צרפתיות שמייבאים להן חלקי חילוף מספרד או מהמזרח הרחוק, מתאילנד.

ויצמן שירי: אתה יודע את זה.

ויצמן שירי: כשאתה מייבא מוצר מתאילנד לרכב אירופאי, זה לא בטיחותי.

ויצמן שירי: אתה רואה את כל הדסקיות האלה של הברקסים.

ויצמן שירי: להביא דסקית כזאת ל-BMW מגרמניה עולה 150 דולר, אז מוצאים דסקית ב-20 דולר.

ויצמן שירי: אבל מה, אתה מטיל עליו מס לפי ה-20 דולר ולא לפי ה-150 דולר.

ויצמן שירי: זאת הטעות.

ויצמן שירי: אם היית בא ואומר שלא משנה מאיפה הובא הפרט ---

ישעיהו בן-יהונתן: אתה אומר - מס קצוב: 10 שקלים לדסקית, 100 שקלים לגלגל?

ויצמן שירי: לא.

ויצמן שירי: צריך להטיל מס לפי יצרן ולא לפי הפקטורה.

יעקב ליצמן: מה המשמעות הכספית של מה שאתה מבקש כאן?

ישעיהו בן-יהונתן: כמעט כלום.

ישעיהו בן-יהונתן: אנחנו מונעים ביורוקרטיה.

ויצמן שירי: זה לא נכון.

ויצמן שירי: הוא לא יכול ליישר קו לכל חלקי החילוף לרכב.

יעקב ליצמן: איזה דבר נפגע כשמעלים?

ויצמן שירי: היו כאן נציגי היבואנים, אלה שעוסקים בייבוא ישיר ועושים תחרות עם היבואנים.

יעקב ליצמן: לדעתי יבואני הרכב "עבדו" עלינו קצת.

יעקב ליצמן: זה סיפור גדול.

ויצמן שירי: בוודאי, הם רוצים להיות מונופול.

ויצמן שירי: אתה קונה פנס אורגינל ב-150 דולר, אבל יכולת לקנות את אותו פנס, בלי לדעת מאיפה הביאו אותו, רק ב-150 שקלים.

ויצמן שירי: מה הפער הזה של 400%?

ויצמן שירי: הפער של 400% הוא הרשיון שיש ליבואן על המונופול של הסמל, כאשר מישהו הלך וייצר את אותו דבר בתאילנד.

ויצמן שירי: זה לא בסדר.

יעקב ליצמן: יש לי משקפי מולטי-פוקל שעולים כאן 3,500 שקל.

יעקב ליצמן: בארצות-הברית הן עולות 175 דולר.

ויצמן שירי: כתוצאה מכך אנשים נוסעים לחוץ-לארץ ובתוך המזוודה שלהם מביאים את הדברים האלה בשביל לא לשלם את ההעמסה האדירה של המיסים.

ויצמן שירי: לפעמים אתה רואה מישהו בשדה התעופה כשבמזוודה שלו יש חלק של מכונית.

ויצמן שירי: הוא אומר: נסעתי לספרד והכרטיס עלה לי בחינם כי הבאתי את החלק הזה.

ויצמן שירי: כך גם חוסכים את המע"מ, כי מי שלא משלם את ה-12% גם לא ישלם את ה-17%, וזה כבר 30 ומשהו אחוז.

ויצמן שירי: ככל שאתה גורם לפערים גדולים יותר, יכולת התמרון של בעל המונופול גדולה יותר.

ישעיהו בן-יהונתן: זה לא רק במשקפיים אלא גם במוצרי אלקטרוניקה ומה לא.

ויצמן שירי: בוויסקי הפער במחיר של בקבוק שיוואס בין ישראל לחוץ-לארץ הוא 120%.

ויצמן שירי: תסביר לי למה.

ויצמן שירי: הרי כל אחד שנוסע לחוץ-לארץ מביא איתו 4 בקבוקי ויסקי וסיגריות - בדיוטי-פרי בקבוק שיוואס עולה 18 דולר ומותר לו להביא מתנות ב-200 דולר - אבל אלה שלא יכולים לנסוע לחוץ-לארץ ישלמו 120%.

ויצמן שירי: עכשיו אתה בא ואומר לאנשים שייקנו את הוויסקי בשדה התעופה ויעשו מזה עסק כי יש פער של 120%, שזה הרבה כסף.

ויצמן שירי: בקבוק ויסקי "רויאל סולוט" עולה בשדה התעופה 84 דולר ואילו בארץ בקבוק כזה עולה 1,000 שקלים.

ויצמן שירי: למה?

ישעיהו בן-יהונתן: אתה מתפרץ לדלת פתוחה.

ישעיהו בן-יהונתן: עכשיו אנחנו עוברים בדיוק על הדברים האלה שאתה אומר.

ויצמן שירי: תעשו לאנשים את החיים קלים, שלא ירגישו שזו המדינה היחידה בעולם שבה כאשר עוברים בשדה התעופה במסלול הירוק מסתכלים בחרדה על המוכס.

ישעיהו בן-יהונתן: צריך למצוא את שביל הזהב.

ישעיהו בן-יהונתן: בשורה התחתונה, אנחנו רוצים בסך הכל על האבזמים האלה, לא על החגורה, רק על האבזם להטיל מס כמו על החגורה כי זה בא ביחד וזה מסבך אותנו ולא יודעים את המחירים.

ישעיהו בן-יהונתן: בטעות כתבו רק "חגורה" ולכן כעת כתבנו: "חגורה ואבזם".

ויצמן שירי: הגיע הזמן שייקלו על האנשים את החיים.

ישעיהו בן-יהונתן: אנחנו עושים את זה מאוגוסט 2000.

ויצמן שירי: יש לי חדשות בשבילך: הורדת את מס הקנייה ואני מודיע לך שאתה הגדלת את ההכנסות שלך בסעיף הזה בלי שהכותרת תהיה "מס קנייה".

ויצמן שירי: אנשים שילמו יותר כי לא כל-כך כדאי להיות גנב בקטעים מסויימים.

ויצמן שירי: וידיאו 4 ראשים עולה 200 דולר בשדה התעופה.

ויצמן שירי: אותו וידיאו עולה 400 דולר בקניון.

ויצמן שירי: למה?

ויצמן שירי: אלה שנוסעים לחוץ-לארץ ועוברים בשדה התעופה מותר להם להביא וידיאו ב-200 דולר.

ויצמן שירי: אין להם מע"מ, אין מס קנייה של 120%, אין מיליון ואחד דברים.

ויצמן שירי: אותו אדם שתקוע בירוחם, שלא יודע איך נראה שדה התעופה, אמור לשלם 400 דולר על אותו וידיאו.

יעקב ליצמן: מה קורה לגבי הטרקטורים?

ישעיהו בן-יהונתן: אנחנו לא מעלים מיסים.

ישעיהו בן-יהונתן: אנחנו באים רק ליישר קו.

ישעיהו בן-יהונתן: היום כתוב אצלנו שחלקי חילוף לטרקטורים ולעוד כמה דברים פטורים ממס לחלוטין.

ישעיהו בן-יהונתן: אבל מה קורה?

ישעיהו בן-יהונתן: ישנם חלקים שאפשר להשתמש בהם גם למכוניות וגם לטרקטורים.

ויצמן שירי: האם ראית אי פעם מאוורר של טרקטור שיכול להתאים למכונית?

ישעיהו בן-יהונתן: אנחנו רוצים להשאיר את הפטור לטרקטורים.

ישעיהו בן-יהונתן: רצינו להכניס את זה ל"חלקי חילוף המיוחדים לטרקטורים".

ישעיהו בן-יהונתן: מביאים נניח איזה מצת שמתאים גם לזה וגם לזה, אז אני לא אתן לזה פטור.

ויצמן שירי: אתה אומר שאתה לא רוצה כלום, אבל אתה כן רוצה.

ישעיהו בן-יהונתן: אני לא רוצה לריב עם היבואנים.

ישעיהו בן-יהונתן: אני רוצה שזה יהיה כתוב באופן ברור.

ויצמן שירי: אתה במלים אחרות אומר שאתה רוצה להטיל מס על אותו מצת, שעד היום אין עליו מס.

ויצמן שירי: עזוב טרקטורים כרגע.

ויצמן שירי: אם אותו מאוורר לטרקטורים, שעד היום לא היה עליו מס למכוניות, מתאים למכונית - אגב, אין מאוורר כזה.

ישעיהו בן-יהונתן: אם באים אלינו מהשדה ומתחילים בוויכוח, יש לנו בעיה.

ישעיהו בן-יהונתן: אני לא רוצה לריב עם היבואנים.

ויצמן שירי: האם ראית רדיאטור של טרקטור?

ישעיהו בן-יהונתן: אני ראיתי, אבל אל תשאל אותי מבחינה מקצועית.

ישעיהו בן-יהונתן: זה אותו גודל ואותו רוחב.

ישעיהו בן-יהונתן: כנראה שיש דבר כזה.

ישעיהו בן-יהונתן: הרי אני לא אבוא עם בקשה סתם.

ויצמן שירי: אנחנו אלופים בלשגע את הציבור בסעיפים ובתתי-סעיפים.

ויצמן שירי: עד כדי כך שהציבור כל-כך עייף שהוא לא נכנס לניירות והוא מרמה בכוונה.

ויצמן שירי: הוא אומר שאין לו כוח לפקידים, והוא מקבל החלטה.

ויצמן שירי: אנחנו כל הזמן, לא משנה מה, ולא רק אתם, משגעים את הציבור.

ויצמן שירי: חבר הכנסת ליצמן, אתן לך דוגמא שאתה חייב לתת עליה את הדעת כיושב-ראש ועדת הכספים.

ויצמן שירי: לפני שנה בדיוק היה כאן מנהל המכס, מר מוטי איילון, והסבירו לנו מה קורה באילת.

ויצמן שירי: אתם זוכרים את הסיפור של הטבעות, עם החלוקה מעל 200 דולר ומתחתיו, מע"מ וסיפורים?

ויצמן שירי: אז אישרנו את זה.

ויצמן שירי: אמרו לנו שזה כדי שלא ירמו.

ויצמן שירי: בשבוע שעבר דיברתי עם מר מוטי איילון.

ויצמן שירי: מיום שאישרו את זה גובים מע"מ.

ויצמן שירי: הבנתי שהוציאו שומה 5 שנים אחורנית ועכשיו מנהלים משא ומתן עם האנשים על 5 שנים אחורה.

ויצמן שירי: זאת אומרת, אלה שגנבו, הרוויחו.

ויצמן שירי: פנה אלי אדם שמעסיק באילת בתקופה הזאת מעל ל-150 איש שמתעסקים בטבעות.

ויצמן שירי: הוא אומר שהוא לא חייב שום דבר, הוא משלם כל דבר בזמן אבל הוציאו לו שומה של 12 מיליון ש"ח בגלל הסעיף הזה, 5 שנים אחורנית.

ויצמן שירי: אמרתי למר איילון: האם מישהו בוועדת הכספים קיבל החלטה שתגבו 5 שנים אחורנית או שנה אחורנית או חודש?

ויצמן שירי: מה פתאום.

ויצמן שירי: מרגע שאישרנו, נגמר הסיפור.

ויצמן שירי: אותו אדם אמר לי שבמשך שנים הוא מכר והוא יודע מה הערך המוסף שהוא גובה ועכשיו מסדרים אותו.

ויצמן שירי: השיטה הזאת הורגת את האנשים.

ויצמן שירי: אנשים עייפו ונמאס להם ולכן הם לא רוצים לעבוד.

ויצמן שירי: מי שיש לו יכולת, לוקח את הפקלאות ומעביר.

ויצמן שירי: הפתגם "תפסת מרובה - לא תפסת", זה בדיוק הסיפור.

ויצמן שירי: אותו אדם באילת אמר לי שאין לו כוח והוא ילך לבלגיה או לפריס או ללונדון ויקים שם את העסק.

ויצמן שירי: כל שני וחמישי 70% מהזמן הוא מתעסק עם פקידים.

ויצמן שירי: זה בדיוק הנושא.

ויצמן שירי: האם אני צודק לגבי מה שאמרתי על השומות שהוציאו לאנשים?

ויצמן שירי: אתה אומר שאתה מכיר את הנושא.

ישעיהו בן-יהונתן: על פניו זה נשמע לי צודק.

ויצמן שירי: הוציאו לאנשים שומה, ניהלו איתם משא ומתן וגמרו איתם כמו בשוק.

ויצמן שירי: בשביל להגדיל את ההכנסה אמרו: תן הצעה מה אתה מוכן לשלם, וגבו מאנשים.

ויצמן שירי: זה רפובליקת בננות.

ויצמן שירי: המסר לאנשים הוא: בוא תשלם ולך מייד לגנוב.

ויצמן שירי: למה?

ויצמן שירי: כי אם "דפקו" אותך פעם, לא "תדפוק" אותם פעמיים?

ויצמן שירי: חבל על כל הביורוקרטיה הזאת.

ויצמן שירי: חבר הכנסת ישראל כץ, אתה חקלאי.

ויצמן שירי: האם יש מאוורר שמתאים גם לטרקטור וגם למכונית?

ישראל כץ: עד כמה שידוע לי - לא.

ישעיהו בן-יהונתן: מה אתה מודאג?

ישעיהו בן-יהונתן: אני נותן לזה פטור.

ויצמן שירי: ברגע שאתה עושה הפרדה, זה עוד סעיף.

איוור קרשנר: הוא אומר "מיוחד לטרקטור".

איוור קרשנר: אם לא תכתוב במיוחד, אז גם מאוורר למכונית יהיה פטור.

איוור קרשנר: אם זה מיוחד לטרקטור, זה יהיה פטור.

ויצמן שירי: אם הוא מתווכח עכשיו שזה כן מתאים למכונית או לטרקטור, איך מחר בבוקר תוכל למנוע את הוויכוח האם זה כן מתאים או לא מתאים?

ויצמן שירי: הרי הוויכוח יימשך.

ישעיהו בן-יהונתן: בא אדם ואומר: אתה רואה את המאוורר הזה, אני יכול לשים אותו בטרקטור.

ישעיהו בן-יהונתן: לך תתווכח איתו.

ישעיהו בן-יהונתן: אני שואל אותו האם זה מהסוג המיוחד לטרקטור והוא אומר: לא, אבל אני יכול לשים אותו גם בטרקטור.

ישעיהו בן-יהונתן: אני בא ואומר לו: לא, זה מאוורר לרכב.

ויצמן שירי: גם היום זה מה שאתה אומר לו.

ישעיהו בן-יהונתן: הוא יגיד שלפי החוק לא כתוב שזה חייב להיות מאוורר מיוחד לטרקטור ולכן הוא יכול לשים את המאוורר הזה גם בטרקטור.

יעקב ליצמן: בואו נעבור סעיף-סעיף.

יעקב ליצמן: בפסקה (1) נאמר "המתאימים לרכב מנועי, למעט המיוחדים לטרקטורים הפטורים ממס, למלגזות, לכלי רכב הנעים על מסילה וכן למעט המיוחדים למערכת התאורה".

ויצמן שירי: זה רק לכלי רכב הנעים על מסילה?

ישעיהו בן-יהונתן: זה היה קיים.

ישעיהו בן-יהונתן: מה שכתוב פה, שלא יביאו את הפרט למכונית ויגידו שאפשר להשתמש בו גם בטרקטור.

ישעיהו בן-יהונתן: אלה כולם פטורים.

ישעיהו בן-יהונתן: גם טרקטור, גם מלגזה, גם מסילה, לכולם אני נותן פטור, לכל מה שהוא תעשייתי.

ויצמן שירי: ולגבי משאיות?

ישעיהו בן-יהונתן: משאיות גם כן, אם זה ניתן להגדרה למשאיות.

אברהם הירשזון: למי אתה לא נותן?

ויצמן שירי: למה למשאיות לא ולטרקטור כן?

ישעיהו בן-יהונתן: בכל המקומות האחרים כתוב "המיוחדים".

ישעיהו בן-יהונתן: פה בטעות לא כתבו "מיוחדים".

ישעיהו בן-יהונתן: אני רוצה לתת פטור לטרקטורים, למלגזות, לכל המפורטים בפסקה (1).

ישעיהו בן-יהונתן: היום הפטור הזה קיים, אין ויכוח, ואני לא רוצה לבטל אותו.

ישעיהו בן-יהונתן: מה שאני רוצה הוא למנוע אדם לבוא עם מאוורר למכונית ולומר שהוא יכול לשים את המאוורר הזה של המכונית גם בטרקטור והוא רוצה פטור.

ישעיהו בן-יהונתן: כתוב בצו שיש פטור למאוורר לטרקטורים והוא אומר לנו שהוא מתקין את המאוורר בטרקטור.

ישעיהו בן-יהונתן: אני מתווכח עם היבואן ואני לא יודע לצאת מזה.

ישעיהו בן-יהונתן: אני רוצה להוסיף פה את המלה "המיוחדים", כמו שכתוב בכל הסעיפים האחרים, גם לגבי משאיות.

ישעיהו בן-יהונתן: כלומר אם זה מאוורר מהסוג המיוחד לטרקטור, אני רוצה לתת לו פטור.

ישעיהו בן-יהונתן: אני לא בא לבטל.

ישעיהו בן-יהונתן: אני רק בא להגדיר אותו כדי למנוע ויכוחים.

יעקב ליצמן: זה מקובל.

ויצמן שירי: בביורוקרטיה הישראלית גם אחרי שנאשר, אף אחד לא יצליח להבין מה מיוחד ומה לא מיוחד.

ויצמן שירי: טרקטורון זה מיוחד?

ישעיהו בן-יהונתן: על טרקטורון יש מס.

ויצמן שירי: אז זה לא מיוחד.

ויצמן שירי: אבל זה טרקטורון.

ויצמן שירי: יש חקלאים שמשתמשים בטרקטורון כטרקטור.

ויצמן שירי: הם מחברים את הטרקטורון לעגלה ועובדים איתו בקטיף הדרים.

ויצמן שירי: זה הרי טרקטור.

ויצמן שירי: אז מה, אין לו פטור בגלל שזה נקרא טרקטורון?

יעקב בוזו: יש סעיף נפרד לטרקטורון.

ויצמן שירי: אם הייתי רוצה להקשות אז הייתי מבקש מכם להביא לדיון את כל הפרטים שבהם אתם מדברים על "מיוחד".

ישעיהו בן-יהונתן: באנו לבקש רק את התיקון הזה.

ישעיהו בן-יהונתן: התיקון הזה הוא שיטה שקיימת בכל תעריף המכס.

ישעיהו בן-יהונתן: כל מה שמיוחד למשהו שאני רוצה לתת לו פטור, אני כותב לצידו "מיוחד" כי אחרת אנחנו לא יכולים לחיות עם זה.

יעקב ליצמן: תסביר את פסקה (2).

ישעיהו בן-יהונתן: בפסקה (2) אין שינוי.

ישעיהו בן-יהונתן: בפסקה (3) זה המאווררים.

יעקב ליצמן: הצבעה על צו תעריף המכס והפטורים ומס קניה על טובין (תיקון מס' 58), התשס"א-2001 בעד - 4 אין מתנגדים אין נמנעים התיקון נתקבל.

יעקב ליצמן: תיקון מס' 58 אושר פה אחד.

יעקב ליצמן: חבר הכנסת שירי מאוד ביקש שנדון בהעברה תקציבית של משרד התחבורה, שבה יש גם נושא של קרן בטיחות ונושא של ניצולי שואה.

יעקב ליצמן: פנייה מספר 38

צ'רלס סלומון: לפי דעתי זאת הבקשה הראשונה שלנו מאז שאנחנו גיבשנו את תוכנית העבודה ל-2001, שזה היה למעשה בחודש מאי 2000.

צ'רלס סלומון: אתם מבינים את הדינמיקה של הדברים.

צ'רלס סלומון: למעשה הפנייה שנמצאת על שולחנכם נותנת לנו אפשרות לעשות שינויים לטובת ניצול התקציב שלנו, מסעיפים לסעיפים, כולל תקצוב עבור גורמים במשרדים אחרים שאיתם אנחנו עושים עבודה, כמו משרד הבטחון, משרד המשפטים וכולי.

ישראל כץ: זה הבקשה שדנו עליה לגבי המגזר הערבי?

צ'רלס סלומון: זה גם למגזר הערבי.

צ'רלס סלומון: מופיעה פה בפנייה התקציבית גם תקנה למגזרים ערבים, דרוזים וצ'רקסים.

עופר חוגי: ביקשנו אז פירוט, לאיזה עיר ערבית נותנים את זה.

צ'רלס סלומון: יש תוכנית מפורטת של הרבה מאוד ישובים.

צ'רלס סלומון: הכל נמצא פה.

צ'רלס סלומון: בכל ישוב בהתאם לתוכנית שמכינים בתוך המשרד נותנים טיפול נקודתי.

ישראל כץ: 29 מיליון שקל.

ישראל כץ: 20.5 מיליון שקל בהרשאה להתחייב.

ישראל כץ: זה 35.5 מיליון שקל.

ישראל כץ: זה היה בפנינו.

צ'רלס סלומון: בנושא של המגזר הערבי והדרוזי יש כאן

צ'רלס סלומון: בקשה למזומן של 4 מיליון שקל ויש בקשה להרשאה להתחייב של 20.5 מיליון שקל.

עופר חוגי: כמה הרשויות הערביות ביחד?

איוור קרשנר: זה לא ביחד.

איוור קרשנר: אי אפשר לחבר הוצאה והרשאה להתחייב.

איוור קרשנר: זה למעשה בקשה ל-20.5 מיליון שקל.

ישראל כץ: יש 3 דרכים של הוצאה תקציבית: 1) 4 מיליון שקל בהוצאה; 2) 20.5 מיליון שקל בהרשאה להתחייב; 3) ו-35.5 מיליון שקל הגדלת הוצאה מותנית בהכנסה.

ישראל כץ: ההכנסה היא בעתיד.

ישראל כץ: המשמעות היא שיש לך כסף לפרוייקטים ב-85 מיליון שקל.

ישראל כץ: אנחנו דנו על נושא המגזר הערבי.

יעקב ליצמן: האם היה דיון על הפנייה הזאת?

ישראל כץ: התחלנו בדיון ובסוף הגענו למסקנה - אף שזה לא מחייב - שנשלב את זה בדיון על המגזר הערבי.

ישראל כץ: האם משרד התחבורה מנותק מהדיון על המגזר הערבי?

ישראל כץ: זה סכום מאוד משמעותי.

ישראל כץ: המשמעות היא ש-85 מיליון שקל ילכו למגזר הערבי.

ויצמן שירי: 85 מיליון שקל זה לא תקציב.

ישראל כץ: אם זה הולך לפיתוח תשתיות בעיר מודיעין, כמו שהיה בזמני, יעשו תשתיות ואחר-כך כשימכרו את זה חלק מהכסף יחזור.

ויצמן שירי: זה כמו הרשאה להתחייב ובעתיד תקבל את זה בחזרה.

ויצמן שירי: כאן צריך לעשות עיקוף זמני.

ויצמן שירי: זה לא תקציב.

ויצמן שירי: כל דבר הוא כסף.

ויצמן שירי: גם מימון בשלבי ביניים של פיתוח מצריך שקלים שייגבו בחזרה אבל זה לא חלק מהתקציב הכולל.

יוסף יצחק פריצקי: האם אפשר לקבל את רשימת הפרוייקטים?

צ'רלס סלומון: כן.

צ'רלס סלומון: יש פה תוכנית מפורטת.

צ'רלס סלומון: בבקשה מס' 79-002 - יש פנייה שכוללת בתוכה גם העברת תקציבים לטובת ביצוע תוכנית מפורטת במגזרים השונים.

צ'רלס סלומון: יחד עם זה יש גם בקשות להעברות תקציביות מסעיפים לסעיפים כדי לתת לנו להמשיך לעבוד.

יעקב ליצמן: יש עוד 2 פניות כאן שלא נעביר אותן עכשיו.

צ'רלס סלומון: כפי שידוע לכם, בכל תוכנית, כולל התוכנית של המגזרים, יש פירוט של כל ישוב, כל מקום שבו משקיעים כסף לטובת התשתית התחבורתית.

ישראל כץ: האם זה במסגרת החלטות הממשלה ל-4 מיליארד שקלים?

ישראל כץ: אנחנו באמצע דיון על זה.

ישראל כץ: האם כל משרד יביא בקשות בנפרד?

ויצמן שירי: אם זה לא היה לישובים הערביים, אם זה היה לאופקים זה היה בסדר?

ישראל כץ: סלח לי, יש לנו גם טיפול נקודתי וגם ערבים.

ויצמן שירי: זה חלק מהטיפול הנקודתי.

ויצמן שירי: תקרא הכל, כתוב: "בעיקר לטובת פרוייקטים במגזר הערבי ותוכנית הטיפול הנקודתי ביישובים שונים".

ישראל כץ: לגבי המגזר הערבי היה כאן דיון.

ישראל כץ: הופיעו כל נציגי הממשלה ולא ידעו מה הם מדברים.

יעקב ליצמן: מה אתה מציע עכשיו?

ישראל כץ: אני חושב שצריך לכבד את המגזר הערבי ולראות איך יד ימין ויד שמאל ועוד יד ימין ועוד יד שמאל מחברות את הדברים.

ישראל כץ: כל משרד עובד כאילו בלי קשר לתוכנית הקודמת.

ישראל כץ: הוועדה לא יודעת מה קורה בתוכנית הקודמת בסדרה של דברים: ב"אופק", עם הבדואים, עם הערבים - דברים שאושרו.

ישראל כץ: בואו נראה מה קורה.

ישראל כץ: אמרו שיעבירו 45 מיליון שקל ממשרד התעשיה והמסחר, מהרזרבה לתוך התקציב.

ויצמן שירי: למה אתה קושר את זה לתקציבי פיתוח, שזה הכנסה מותנית?

ויצמן שירי: זה לא תקציב.

ישראל כץ: היום היא מותנית ומחר היא לא תהיה מותנית.

ויצמן שירי: אין דבר כזה.

ויצמן שירי: בנושא פיתוח זה חוק.

ישראל כץ: אגף התקציבים באוצר פונה אלינו והוא לא מממש את ההתחייבויות שלו.

ויצמן שירי: תתמקד ב-35 מיליון שקל.

ויצמן שירי: ללכת להקשות סתם?

ויצמן שירי: בתקופה שהכל מת במדינה הזאת, גם את זה להרוג?

ישראל כץ: שאגף התקציבים יביא את כל הדברים ביחד: תוכנית "אופק", תוכנית הבדואים וכדומה.

ויצמן שירי: יש כאן תקציב למימוש פעולות למניעת תאונות דרכים, לטיפול בקרן למניעת תאונות.

צ'רלס סלומון: רוב הפנייה פה אינה מתייחסת בכלל לנושא של המגזר הערבי, אבל גם לזה התבקשנו בפעם האחרונה להוסיף פירוט.

ישראל כץ: כתוב "בעיקר לטובת פרוייקטים במגזר הערבי ותוכנית הטיפול הנקודתי ביישובם שונים".

ויצמן שירי: אתה מדבר על ה-35 מיליון שקל.

ישראל כץ: על הכל.

ישראל כץ: בפעם שעברה התנצלו נציגי הממשלה על שהכניסו את המלים "טיפול נקודתי" סתם למרות שאמרו שזה לא קשור.

ישראל כץ: רציתם אולי להרוויח את רצונם הטוב של חברי הוועדה.

ישראל כץ: בדקנו, התנצלו ואמרו שזה לא קשור לטיפול הנקודתי.

ישראל כץ: עכשיו כתוב "בעיקר לטובת פרוייקטים במגזר הערבי וכן ...".

יעקב ליצמן: "תכנית לטיפול נקודתי וכן...".

ישראל כץ: כתוב: "בעיקר לטובת פרוייקטים במגזר הערבי ותוכנית הטיפול הנקודתי" - שמחקתם כבר - "ביישובים שונים, וכן פרוייקטי בטיחות במימון הקרן למימון פעולות למניעת תאונות".

ישראל כץ: אם אתה אומר שרוב הסכום מיועד לקרן, אז תגיד מספרים.

ויצמן שירי: מה שנמצא בהרשאה להתחייב זה הקטע של הפיתוח.

צ'רלס סלומון: מה שכתוב פה נכתב על-ידי אנשי משרד האוצר.

צ'רלס סלומון: אני מייצג את משרד התחבורה.

צ'רלס סלומון: כל הפנייה מתייחסת למספר דברים שדרושים לפיתוח התחבורה היבשתית.

ישראל כץ: אז אנשי האוצר מטעים את חברי הוועדה?

ישראל כץ: אחד הסעיפים לא רלוונטי, סעיף שני לא נכון.

צ'רלס סלומון: התבקשתי לבוא ולהסביר את הפנייה ובדיוק בשביל זה אני פה.

צ'רלס סלומון: בפעם שעברה נתבקשנו לבוא עם תוכנית מפורטת.

צ'רלס סלומון: עשינו כל דבר שנתבקשנו לעשות.

צ'רלס סלומון: אני לא יכול לתת דין וחשבון על מה שכתוב פה, אני לא חתום על כך אלא האוצר.

צ'רלס סלומון: אני פה כדי להסביר את הפנייה ולבקש מכם להבין שאנחנו מגלגלים סכום של 4 מיליארדי שקלים.

ישראל כץ: אז משרד האוצר מטעה את חברי הוועדה?

ויצמן שירי: הוא לא דובר האוצר.

ישראל כץ: הוא דובר הממשלה וכשאנחנו מקבלים בקשות מהאוצר, זה מה שמופיע בפנינו.

יעקב ליצמן: אציע למשרד התחבורה לפרט לנו בדיוק בכל סעיף שכתוב כאן על כמה כסף מדובר.

ויצמן שירי: זה מופיע בטבלה.

ויצמן שירי: 23 מיליון שקל לתשתית בטיחות, מתוך ההוצאה המותנית, ועוד 12 מיליון שקל לכבישים בין-עירוניים.

ויצמן שירי: זה 35 מיליון שקל.

ויצמן שירי: אתה מדבר כרגע על 20 מיליון שקל בהרשאה להתחייב.

צ'רלס סלומון: יש רק 20 מיליון שקל הרשאה להתחייב למגזר הערבי.

צ'רלס סלומון: יש פה סכום בסעיף 79 של 35.

צ'רלס סלומון: 564 מיליון שקל בהוצאה מותנית בהכנסה.

צ'רלס סלומון: מתוך סכום זה, לתשתית הבטיחות - 23.333 מיליון שקל.

ויצמן שירי: חבר הכנסת ישראל כץ, זה לא למגזר ערבי.

צ'רלס סלומון: יש תוכנית לפעולות לבטיחות ממטולה ועד אילת.

צ'רלס סלומון: בנוסף יש גם עבודות שמע"צ מבצעת עבור גורמי חוץ, כמו משרד השיכון, משרד הבטחון וכולי.

צ'רלס סלומון: יש כאן פתיחת תקנה של הוצאה מותנית בהכנסה בהיקף של 12.231 מיליון שקל.

צ'רלס סלומון: זה לא קשור בכלל לנושא של המגזר הערבי.

צ'רלס סלומון: יש לנו גם העברה תקציבית מתוך תקנות של פיתוח תחבורה.

צ'רלס סלומון: אמרתי שאנחנו גיבשנו את התוכנית מאז שנת 2000.

צ'רלס סלומון: עכשיו אנחנו ביוני 2001.

צ'רלס סלומון: זאת הפנייה הראשונה שהגיעה לוועדה בכלל.

צ'רלס סלומון: זה כרוך בסכום של 4 מיליארד שקל.

צ'רלס סלומון: אם אנחנו רוצים לנצל, בהתאם לתוכנית מוסכמת, בצורה מירבית את כל התקציב שלנו, חייבים לבצע שינויים תקציביים מידי פעם.

צ'רלס סלומון: בנוסף לכך יש גם תקציב פיתוח אחר, כדי להשלים תקציבים, לגרום לכך שאנחנו ננצל בצורה מירבית את התקציבים שלנו.

צ'רלס סלומון: כל מה שקשור לנושא של המגזר הערבי זה אך ורק הסעיף שהוא בהיקף מזומן של 4 מיליון שקל, בתוכנית 791028, ו-20.5 מיליון שקל בהרשאה להתחייב, כדי לתת מענה להחלטות ממשלה.

ישראל כץ: איך האוצר מגיש לנו בקשה שרוב התוכן שלה הוא מטעה ומוטעה?

ישראל כץ: הרי אנחנו מתייחסים לבקשה, עם כל הכבוד.

ישראל כץ: כתוב "טיפול נקודתי", כתוב "בעיקר לטובת פרוייקטים במגזר הערבי", כי יודעים שהנושא חשוב לנו, וכל מיני דברים אחרים.

ישראל כץ: בסוף בכלל מתברר שהכל הפוך.

ישראל כץ: באים לוועדת הכספים וכותבים את הדברים האלה.

ישראל כץ: האם אתם סומכים על כך שלא נתעמק?

ישראל כץ: הוא אומר שבסך הכל מפרטים העברות פנימיות.

ויצמן שירי: בשביל זה הוא נמצא כאן, כדי להסביר.

ויצמן שירי: אל תקבל את הנייר הזה כתורה מסיני.

יעקב ליצמן: בישיבה האחרונה דיברנו על הנושא הזה וביקשתי אז מגברת סמדר אלחנני להגיש לנו את הדברים שאנחנו רוצים שיהיו בפנייה.

יעקב ליצמן: היא אכן הגישה לי מסמך.

יעקב ליצמן: גם דיברתי פעם אחת עם הממונה על התקציבים.

יעקב ליצמן: אני מתכונן לשבת איתם ולראות שכל הפניות וההעברות שמשרד האוצר מבקש יהיו יותר מסודרות ומפורטות.

ישראל כץ: זה הצעה לסדר?

ישראל כץ: זה עניין של מהות?

ישראל כץ: של הטעיה?

ישראל כץ: כתוב משהו אחד ומדברים על משהו אחר.

יעקב ליצמן: אני לא יודע אם זה רמאות.

יעקב ליצמן: לא ברור לי בדיוק.

צ'רלס סלומון: אני מוכן להתחייב בשם משרד התחבורה, בכל פנייה של משרד התחבורה שתגיע לוועדת הכספים אני מתחייב שיהיה נציג מטעמי שיוכל להסביר את הפנייה.

ישראל כץ: כנראה שלא צריך לקחת פניות של משרד האוצר כמובנות מאליהן.

ישראל כץ: הגיע המסמך הזה שבו לא מפורט לאן זה הולך.

ויצמן שירי: בשביל זה הוא נמצא כאן ומסביר.

ישראל כץ: הוא מסביר אחרי שכבר היתה ישיבה.

ישראל כץ: הדברים נעצרו.

ישראל כץ: זה לא היה בישיבה הקודמת.

ויצמן שירי: אם אין הסבר, אז לא מעבירים.

ויצמן שירי: אבל זה לא חדש.

ישראל כץ: אם אי אפשר כבר לסמוך על הפניות של משרד האוצר אז בואו נקים מחלקת בלשים כאן.

יוסף יצחק פריצקי: כל הפרוייקטים האלה יבוצעו רק על-ידי חברת נתיבי גליל, לפי הדוח שנתת לי.

יוסף יצחק פריצקי: אם אני לא טועה, נתיבי גליל היא לא בדיוק חברה שזכתה לבקורות אוהדות בדוח מבקר המדינה.

ויצמן שירי: גם נתיבי איילון לא.

יוסף יצחק פריצקי: אתה צודק במאה אחוז, חבר הכנסת שירי.

יוסף יצחק פריצקי: אני שואל שאלה פשוטה: למה אתם לא עושים את זה באמצעות מע"צ?

צ'רלס סלומון: חלפה רק שנה ומשהו מאז החלטת הממשלה לאחד את כל גורמי התחבורה במשרד אחד.

צ'רלס סלומון: עלי להזכיר לך ששנת התקציב 2000 היתה שנה ראשונה - וזה אחרי שמע"צ וגם חוצה ישראל וגם הרכבת היו במשרד התשתיות בכלל.

צ'רלס סלומון: עכשיו אנחנו מנסים לגבש מבנה ארגוני שייתן מענה הולם בהתאם לגופים הקיימים.

צ'רלס סלומון: אי אפשר לבוא ולפרק דברים בין לילה.

צ'רלס סלומון: אנחנו היום לא עובדים ישירות מול נתיבי גליל אלא זה חלק אינטגרלי מהפיקוח והניהול של מינהל יבשה בתוך משרד התחבורה.

צ'רלס סלומון: מע"צ מוסמך וממונה על טיפול בכבישים הבין-עירוניים.

צ'רלס סלומון: מינהל יבשה ממונה על הטיפול בכבישים במגזרים העירוניים.

צ'רלס סלומון: מינהל יבשה כיום מפקח ומנהל את כל תוכנית הביצוע של התוכנית הנ"ל.

צ'רלס סלומון: מע"צ למשל מבצע עבודות של חיבורים של כבישים בין-עירוניים, כמו למשל באבו גוש.

ישראל כץ: יושב-ראש הוועדה רוצה לדעת לאיזה ישובים זה הולך.

ישראל כץ: אנחנו לא מתנגדים למטרות שאתה תומך בהן אבל לא הכל יכול להיות מכוון לקראת 5 בספטמבר.

ישראל כץ: כולם יודעים לעשות את החישובים האלה.

ישראל כץ: אגב, אני לא מתנגד.

ישראל כץ: זה כמו חד גדיא.

ויצמן שירי: קודם כל, תחזור בך.

ויצמן שירי: אני רוצה שתדע, ואני מקווה שאתה מאמין לי, שעד לרגע שלא אמרו בקשה 38, אם חבר הכנסת ליצמן היה שואל אותי מה יש בתוך בקשה 38 בהן צדק שלא הייתי יודע.

ויצמן שירי: מה זה קשור לספטמבר?

ויצמן שירי: האם שר האוצר הוא שלי?

ויצמן שירי: אתה מבולבל.

ויצמן שירי: זה יהיה הישג של שר התחבורה.

ויצמן שירי: בסדר, עכשיו למדתי גם אני לעשות פוליטיקה בוועדת הכספים.

ויצמן שירי: כמרכז סיעת העבודה בוועדת הכספים אני אעשה פוליטיקה.

ויצמן שירי: אני מבקש להצביע ושזה ייפול.

ישראל כץ: רק עכשיו קיבלתי את הפירוט המעניין, שיש צורך ללמוד אותו.

ישראל כץ: אני רואה שהעיר שפרעם מקבלת סכום נמוך מאוד של 1.1 מיליון שקל, כולל הכל.

ישראל כץ: אני חושב שהיא צריכה לקבל יותר.

ויצמן שירי: אני מתנגד לכך שהם יקבלו יותר.

ויצמן שירי: זה מה שביקשו.

ויצמן שירי: חבר הכנסת ישראל כץ, הדיון שאתה מנהל כרגע הוא באמת לא ענייני.

ישראל כץ: עם כל הכבוד, מאחר והוועדה נמצאת באמצע דיון בנושא תקציבים למגזר הערבי, הדרוזי והבדואי, כאשר הממשלה לא ידעה בדיוק להסביר מה עושה כל משרד מתוך מה שכבר קיים בתקציבים ---

ויצמן שירי: חשבתי שהוא אופוזיציה.

ויצמן שירי: זאת הרי בקשה של האוצר.

ישראל כץ: בינתיים אתם מקפיאים כאן את כל הבקשות.

ישראל כץ: עכשיו באים ומביאים סעיף נפרד.

ישראל כץ: אמרתי בסדר אבל בסוף התברר שזה הנושא הכבד שבעצם התחלנו לדון בו.

ויצמן שירי: הנושא לא כבד.

ויצמן שירי: אתה מפברק את האמת.

ויצמן שירי: תבדוק סעיף-סעיף.

ויצמן שירי: אתה סותר את עצמך.

ויצמן שירי: אתה מבקש תוספת לשפרעם.

ויצמן שירי: זה בקשה צינית.

ויצמן שירי: אתה לא יודע מה אתה רוצה מעצמך.

עופר חוגי: יש כאן פרוייקט של כל המגזר הערבי.

עופר חוגי: זה התוכנית הכוללת שאז ביקשנו עליה פירוט?

יעקב ליצמן: עכשיו כשקיבלנו פירוט, אי אפשר לדחות.

עופר חוגי: זה התוכניות שמשרד התחבורה אישר לכל המגזר הערבי?

עופר חוגי: יש לנו פה שתי פניות.

עופר חוגי: פנייה אחת גדולה מאוד, שאנחנו לא נאשר היום, של 100 מיליון שקל למגזר הערבי.

עופר חוגי: זה יהיה בדיון הכולל שייערך בעתיד.

עופר חוגי: בפנייה שבפנינו מדובר בסך הכל על 4 מיליון שקל.

ויצמן שירי: ואם תגיע העברה למגזר הערבי וחבר הכנסת ישראל כץ לא יקבל את זה, אז מה?

ויצמן שירי: הוא עושה עכשיו פוליטיקה.

ישראל כץ: הפנייה הזאת היא על 80 מיליון שקל.

ישראל כץ: אם לשר התחבורה יהיה האישור הזה והוא יילך לסיור בישובים, על סמך הרשאה להתחייב והעברה תקציבית הוא יכול להתחייב ל-80 מיליון שקל.

ישראל כץ: יש החלטת ועדה לא לאשר את זה כל עוד לא דנים בזה במסגרת כללית.

עופר חוגי: אבל אלה פרוייקטים שכבר אושרו.

ויצמן שירי: אין החלטה לא לאשר את זה.

ויצמן שירי: ואם יש, אז היא מתבטלת.

ישראל כץ: הביאו כבר את הבקשה הזאת לדיון בוועדה והיתה החלטה לדון בזה במסגרת הדיון בתוכנית הכוללת למגזר הערבי.

ישראל כץ: אני יזמתי את הדיון.

ישראל כץ: אל תחשוב שאני נגד.

ישראל כץ: מאחר ועל-פי פניית האוצר רוב הסכום מיועד למגזר הערבי, אנחנו לא בלשים.

ישראל כץ: רק עכשיו קיבלתי חומר ואני לא משוכנע שזה לא כך.

ישראל כץ: אמרנו שיהיה דיון בוועדה על המגזר הערבי והבדואי.

ישראל כץ: נחדש את הדיון בנושאים האלה ובמסגרת הזאת משרד התחבורה יפרט מה הוא מתכונן לעשות.

ויצמן שירי: בינתיים לעצור את כל הפרוייקטים?

ישראל כץ: לא אמרתי לא לעשות את הדיון.

ישראל כץ: בינתיים לא דנים בדברים האלה, שרצינו לזרז את הביצוע שלהם.

ישראל כץ: לא ראיתי שמיהרו לעשות את זה.

ישראל כץ: אני מברך את משרד התחבורה על יוזמותיו.

ישראל כץ: זה צריך להיות לדעתי חלק מהדיון הכולל.

ישראל כץ: כשהוועדה נמצאת באמצע דיונים, מן הראוי להמשיך אותם.

ישראל כץ: ביקשנו מהממשלה להכין חומר.

ישראל כץ: אמרתי כבר את שלושת הנושאים וחבל לחזור עליהם.

ישראל כץ: אני גם לא מקבל שמדובר על 4 מיליון שקל.

ישראל כץ: כל הרשאה להתחייב שאתה נותן והוצאה שמותנית בהכנסה זה כסף.

ישראל כץ: קודם כל, זה אישור למכרזים ולהוצאה כספית, למיטב ידיעתך.

יעקב ליצמן: יש שם סעיף לניצולי השואה.

ישראל כץ: חבר הכנסת שירי, אתה לא יודע על מה דיברת.

ישראל כץ: אם אתה רוצה שהוא יגיד לגבי קרן הבטיחות בדיוק על מה מדובר, נתמודד עם זה.

ישראל כץ: בבקשה, אני בעד.

ויצמן שירי: עזוב, אתה יודע שזה לא ניתן.

ויצמן שירי: עכשיו אנחנו עוסקים בפרקטיקה.

ישראל כץ: אנחנו באמצע דיון על המגזר הערבי.

ישראל כץ: או שאולי הולכים לשנות את הנהלים, גם זה אפשרי.

יעקב ליצמן: בישיבה הראשונה שבה דנו על זה ביקשנו פירוט.

יעקב ליצמן: קיבלנו את הפירוט ולכן אין סיבה למנוע את ההצבעה היום.

יעקב ליצמן: נציג המשרד אמר שהוא בין כך מוכן להקפיא את הנושא הזה, את הסעיף הנוגע למגזר הערבי, עד שיאשרו את כל הסעיף אחר-כך.

ישראל כץ: אז שיפריד את זה.

יעקב ליצמן: מה זה משנה?

יעקב ליצמן: בין כך הדברים תלויים זה בזה.

ויצמן שירי: אני לא מבין, מכיוון שעוסקים במגזר הערבי אז אתה לא מוכן לאשר?

ויצמן שירי: אני יכול לבוא מחר בבוקר עם כל בקשה שקשורה לתכנון בבטיחות ביהודה ושומרון ולעצור את זה.

ישראל כץ: דרך אגב, לא הצבעת בעד יהודה ושומרון אפילו לא פעם אחת.

ישראל כץ: עד עכשיו רק תקפת.

ויצמן שירי: שקר וכזב.

ויצמן שירי: אני תוקף ומצביע בעד.

ישראל כץ: רק עכשיו ראיתי את החומר.

ישראל כץ: לא דיברתי עם אף אחד.

ישראל כץ: אני אומר, אם אנחנו דנים במגזר הערבי ואנחנו נתחיל לחלק כספים ואחר-כך נגיע למסקנות אחרות, אז מה שווה הדיון שלנו?

ישראל כץ: אם ועדת הכספים היא הכלי לבקרה על ביצוע החלטות הממשלה בנושאים האלה, וכאן מדובר בסכומים נכבדים, מן הראוי שנבודד את הנושא הזה מנושא שוטף של קרן בטיחות.

ישראל כץ: אני יזמתי את הדיון לגבי המגזר הערבי, זה לא שאני נגד, אבל אני רוצה לראות את התמונה הכוללת, לאן הדברים האלה הולכים, מה מתוכנן ומה התשובות שקיבלנו מהמדינה, ממר בארי הולצמן ומאחרים.

ישראל כץ: זה הכל.

ישראל כץ: אני צריך לאשר פה 80 מיליון שקל לדבר שלא דנתי בו ואני אדון בו.

ישראל כץ: אולי עוד שבוע יתברר שעמדתנו היא אחרת.

ישראל כץ: אולי זה צריך ללכת בצורה כזאת או בצורה אחרת.

ישראל כץ: אולי יותר לדרוזים.

ישראל כץ: אולי יותר לישובים ערביים מסויימים.

ישראל כץ: האם אנחנו לא דנים בזה בוועדת הכספים?

ישראל כץ: האם אנחנו חותמת גומי?

ישראל כץ: אם יהיה דיון על הנגב האם אתה לא תרצה לדעת?

יעקב ליצמן: לסיכום הדיון, זכותו של כל אחד להגיד מה שהוא רוצה.

יעקב ליצמן: היות שמדובר כאן בחלק גדול גם על קרן מימון פעולות למניעת תאונות - על הנושא של המגזר הערבי אנחנו נדון בנפרד כשאנחנו נדון על פנייה מס' 57, שם מדובר גם על הנושא הזה.

יעקב ליצמן: בין כך נדון על כל התקציב של המגזר הערבי בדיון רציני יותר.

יעקב ליצמן: אנחנו ביקשנו בדיון האחרון ממשרד התחבורה להביא לנו פירוט והם המציאו לנו פירוט.

יעקב ליצמן: אני לא רואה סיבה לעכב את הבקשה.

ישראל כץ: יש שתי בקשות באותה בקשה ואתה לא יודע מה הן ואתה לא יודע מה המכלול הכולל.

יעקב ליצמן: אני לא דן על זה מכיוון שאני אקיים בדיוק מה שאתה ביקשת, נקיים דיון יותר יסודי על המגזר הערבי.

ישראל כץ: אז למה לאשר כבר חלק?

יעקב ליצמן: זה חלק קטן ואין לי סיבה לעכב את זה.

יעקב ליצמן: לכן אני רוצה להעמיד את פנייה מס' 38 להצבעה.

יעקב ליצמן: הצבעה על פניה תקציבית מס' 38 בעד - 3 נגד - 1 נמנעים - 1 הבקשה נתקבלה.

יעקב ליצמן: הבקשה אושרה.

ישראל כץ: אני מבקש רביזיה.

ויצמן שירי: אפשר יהיה לראות אחר-כך בפרוטוקול איך אפשר לשמש דוגמא לקואליציה נאמנה.

יעקב ליצמן: לגבי פנייה תקציבית מס' 56 לא הגיע רפרנט ולכן לא נדון בה.